Mistä on kyse? Oulaisten Oulaskankaan sairaalan synnytysten jatko pyritään varmistamaan lastenlääkäreiden päivystysringillä

Päivystysringin aiheuttamat kustannukset menevät kuntien maksettavaksi ja yhden synnytyksen hinnaksi tulee noin 500 euroa

Oulaskankaalla päivystysrinki muodostetaan henkilökunnan aloitteesta ja se takaa valtion vaatiman hoitotason

Synnytystoiminnan jatkamiseksi Oulaskankaalla aloittaa ensi vuoden helmikuun alussa lastenlääkäreiden päivystysrinki. Henkilökunnan aloitteesta muodostettavalla ringillä taataan päivystysasetusten mukainen toiminta.

Käytännössä lastenlääkäreidn päivystysringin vuosittaisen puolen miljoonan euron kustannuksesta vastaavat synnyttämässä käyvien äitien kotikunnat.

Oulaskankaalla syntyy vuosittain noin tuhat vauvaa. Näin ollen syntyvän lapsen osalta kunnalle tulee laskua noin 500 euroa.

Synnytysten määrä riittää

Pohjois-Pohjanmaan sairaanhoitopiirin valtuuston puheenjohtajan mukaan Esko Valikaisen mukaan kyse on äitien sitoutumisesta.

– Kunnat eivät maksa erikseen siitä ringistä yhtään mitään. Jokaisen lapsen syntymään tulee ringistä aiheutuneet kustannukset jyvitettynä niille noin tuhannelle vauvalle.

– Kotikuntahan maksaa sen sairaalakäynnin pois lukien poliklinikkakäynnin ja vuodeosastokäynnin, mitä perheen kohdalla siihen käyntiin liittyykään.

Oulaskankaan synnytysmäärät riittävät synnytystoiminnan jatkumiselle. Esko Valikainen onkin huolissaan lastenlääkäreiden riittämisestä ja saamisesta pohjoisen sairaaloihin.

– Sairaaloissa toimivia lastenlääkäreitä on maassamme aivan liian vähän. Ongelma ei ole ainostaan Oulaskankaalla tai Kajaanissa. Työpaikan houkuttavuutta ei voi aina hallinnollisilla päätöksillä tehdä.

Pohjois-Pohjanmaan sairaanhoitopiirin valtuusto päättää asian tiistain kokouksessaan.